Pinks popsirkus
Sted: Telenor Arena Publikum: Cirka 15.000 Aktuelt album: «The Truth About Love» Pink vet hvordan man skal gjøre en entré.Tonen er umiddelbart satt for en kveld som er like mye sirkus, tivoli og Cirque de Soleil-danseforestilling - med en dash Chippendales-show attåt - som en konsert.Det er klokt av Pink å ri flere hester enn bare den musikalske. Hun er ikke verdens mest formidable popartist, og er sikkert klar over det selv.Hun vitser, hun danser, hun henger stadig vekk i vaiere fra taket. Og joda - hun synger også. Godt, faktisk mer dynamisk enn på plate (der hun ofte blir stående fast i gapatrostmodus).Åpningen, et sett liksom-«punkete» poplåter kjapt avlevert, er fargerike saker. Fyrverkerier, dustete spastisk dansing i «Leave Me Alone (I'm Lonely)», sprut og energi over hele linja. «Try», hvori hun henger i en huske, innleder en litt småklam «S&M»/fetisjsekvens (hører det hjemme i Disneyland?), og fortsetter med en lidenskapsløs versjon av Chris Isaaks «Wicked Game», der hun omkranses av musklete menn i lakk og lær. Det obligatoriske akustiske settet, litt senere, er heller ikke optimalt. I alle fall ikke for oss som foretrekker vår Pink i det mer uhøytidelige hjørnet. Før det har hun spilt nølende - muligens innøvd nølende - på et flygel i «The Great Escape».Klart best: En BH laget av to gjennomsiktige poser fylt med ostepop. Det er ikke akkurat subtilt, det hun driver med. Strippestangen i «Slut» aller minst så. Og Pinks rykte som «bad girl», en jente med «baller», hviler primært på at hun er glad i å banne (hun synger ikke «f-ordet» i «Fuckin' Perfect» i kveld, og begrunner det med at datteren hennes er tilstede). Men det er et gildt glam, like fargesparkende som det er ufarlig, og Pink fremstår hele veien som et ektefødt barn av P.T. Barnum. «MC»'en hennes, Jimmy, et av showets kjipere innslag, hadde lovet oss at vi skulle få innsyn i kjærlighetens mysterier i løpet av kvelden - «the truth about love», vet du. Men øyeblikkene da Pink ønsker å etablere et slags alvor, er kosekvent konsertens svakeste.Da tok 15 000 mennesker bilde med smartelefonen samtidig. Det var nesten så man kunne høre Facebook- og Instagram-serverne knele under presset.MORTEN STÅLE NILSEN
Pink (33) er ikke verdens viktigste artist. Men hun er en gøyal innpisker i sitt eget popsirkus.